董嘉儀,大家通常都叫佢「大埔Lulu」,睇開足球嘅可能會唔客氣直呼佢做「燈神」。自與本地足球隊和富大埔結緣開始,各種話題一直同佢形影不離。鍾意佢嘅粉絲有好多,但負評嘅都唔少。由做啦啦隊至今,不經不覺近十年時間,到底呢位小女子經歷各種風雨之後,點樣將真正嘅「Lulu 董嘉儀」帶俾大家呢?
一切從啦啦隊開始
Lulu也坦言和大埔密不可分,事關17歲時已經擔任和富大埔足球大使。「大埔Lulu」成功吸引唔少球迷入場,更被網友選為當年「港甲十大最具影響力人士」,其實都唔係壞事。喺機緣巧合之下加入足球隊,Lulu直認初時對足球係一無所知。「有99%女仔問『越位』係咩嚟架,想當日我都係會問呢啲問題,啲男仔都會解釋到嬲,哈哈!」但多得隊友同球迷幫手惡補,宜家認球員、分析戰績,到踢法風格都難唔到佢,對一個二十出頭嘅女仔,記到咁多嘢都唔容易㗎!
攻擊令「燈神」成長
做足球大使之餘,Lulu亦係模特兒。本身著波衫係工作需要,到世界盃歐國盃期間影下波衫相,講下撐邊隊,點知被冠以燈神之名。「初初大家只喺講笑話我著邊隊波衫,個隊就會輸,但後來好多人都真係唔開心。」Lulu回憶當時不知所措,又覺得好無奈。「睇波應該係一件開心事……睇返啲留言,我有諗過自己到底係咪做錯,令到大家咁唔好受。」
面對排山倒海嘅批評,Lulu承受住唔少壓力,但同時亦令佢急速成長。「我又唔會對著波衫呢個舉動而後悔,不過網上言論一定有好評同負評,點樣面對逆境都係人生重要一課。」
●經歷打擊過後仲企得穩,Lulu表示上咗人生重要一課,學識面對逆境同攻擊。
打開Lulu社交媒體平台,除咗出席各種公開場合同埋活動,仲有唔少跑步、瑜伽相。Lulu話自己體弱多病,原本唔係運動型,不過宜家已經將跑步變成生活習慣,仲成功衝出海外比賽。「近年我參加唔同馬拉松比賽,10K同半馬都有。最難忘個次係去德國跑馬拉松,居民喺兩邊拎哂屋企啲工具為跑手打氣,加埋當地風景好靚,唔係跑步都冇機會感受。」唔單止咁,Lulu仲好努力學瑜伽,打算考埋導師牌。如果佢開班,大家又有冇興趣上佢堂?
●Lulu喜歡做運動,令佢暫時忘卻生活各種煩憂,好好做自己。
決心多元發展 唔怕被定型
「燈神」一役後,Lulu聲名大噪。今年26歲嘅佢決心跳出Comfort Zone,簽咗經理人公司,幾年間做過主持,更參與過舞台劇演出,又拍過電影,慢慢進軍成全方位藝人。「好多人都同我講:『你咪繼續去講波,喺足球界發展,你一定得啦!』但我都想試多啲唔同嘅工作,俾大家見到唔同嘅一面。」Lulu希望喺演戲方面有突破之餘,再放多啲個人想法喺角色入面,所以特登報咗演藝班Upgrade自己。「我本身對自己自信心唔係好強,上堂唔單止練基本功,仲就可以突破自己。老師講過『Lulu你唔係得呢條路,你都可以潑辣可以瘋狂!』」Lulu認為內心堅定同樣重要,畢竟好容易會俾其他人影響而迷失方向,所以要目標清晰,知道自己想追求乜嘢,先可以行到自己嘅路。
● Lulu指足球的確令更多人認識佢,但自己並冇忘本。嚟緊LuLu都會繼續去球會幫手同宣傳。
● 大埔Lulu這個名字早已成為董嘉儀代名詞,不過佢都希望大家會記得,佢係Lulu董土口。